**MINISTERUL SÃNÃTÃŢII**

**INSPECŢIA SANITARĂ DE STAT**

Str. Cristian Popişteanu nr.1-3, 010024, Bucureşti, ROMANIA

**RAPORT**

**referitor la acţiunea tematică de control privind verificarea saloanelor** de înfrumuseţare, saloanelor de tatuaj, piercing şi implantare dermală, precum **și a cosmeticelor profesionale**

În conformitate cu Planul naţional de acţiuni tematice de control în sănătate publică pentru anul 2024 şi ţinând cont de atribuţiile Ministerului Sănătăţii privind controlul respectării prevederilor legale în vigoare în ceea ce priveşte inspecţia în domeniul sănătății publice, a normelor de igienă pentru saloanele de înfrumuseţare şi saloanele de tatuaj, piercing şi implantare dermală, precum și de responsabilitățile Ministerului Sănătății privind controlul produselor cosmetice, Inspecţia Sanitară de Stat dispune efectuarea acţiunii tematice de control privind verificarea saloanelor de înfrumuseţare, saloanelor de tatuaj, piercing şi implantare dermală, precum și a cosmeticelor profesionale.

Acţiunea s-a derulat în **perioada 01.07 – 31.07.2024** şi a vizat:

* verificarea saloanelor de înfrumuseţare, saloanelor de tatuaj, piercing şi implantare dermală
* verificarea produselor cosmetice de uz profesional și a celor utilizate în saloanele de înfrumuseţare, saloanele de tatuaj, piercing şi implantare dermală.

Pe durata derulării controalelor, inspectorii sanitari au verificat modul de respectare de către saloanele de înfrumuseţare, saloanele de tatuaj, piercing şi implantare dermală a normelor de igienă stabilite în Ordinul nr. 1648/2024.

Pentru verificarea produselor cosmetice, inspectorii sanitari au luat în considerare prevederile HG nr. 147/2015 privind adoptarea unor măsuri pentru crearea cadrului de aplicare a prevederilor Regulamentului (CE) nr. 1223/2009 al Parlamentului European şi al Consiliului din 30 noiembrie 2009 privind produsele cosmetice, precum şi ale Regulamentului (UE) nr. 655/2013 al Comisiei din 10 iulie 2013 de stabilire a unor criterii comune pentru justificarea declaraţiilor utilizate în legătură cu produsele cosmetice.

Totodată, pe parcursul acțiunilor de verificare s-a ținut cont de prevederile HG nr. 857/2011 privind stabilirea şi sancţionarea contravenţiilor la normele din domeniul sănătăţii publice, cu modificările și completările ulterioare, precum și de prevederile:

* Legii securităţii şi sănătăţii în muncă nr. 319/2006, cu modificările ulterioare, şi ale HG nr. 355/2007 privind supravegherea sănătăţii lucrătorilor, cu modificările şi completările ulterioare;
* HG nr. 617/2014 privind stabilirea cadrului instituţional şi a unor măsuri pentru punerea în aplicare a Regulamentului (UE) nr. 528/2012 al Parlamentului European şi al Consiliului din 22 mai 2012 privind punerea la dispoziţie pe piaţă şi utilizarea produselor biocide;
* Ordinului nr. 1030/2009 privind aprobarea procedurilor de reglementare sanitară pentru proiectele de amplasare, amenajare, construire şi pentru funcţionarea obiectivelor ce desfăşoară activităţi cu risc pentru starea de sănătate a populaţiei, cu modificările și completările ulterioare;
* Ordinului nr. 2209/4469/2022 privind aprobarea Metodologiei pentru organizarea şi certificarea instruirii profesionale a personalului privind însuşirea noţiunilor fundamentale de igienă, cu modificările și completările ulterioare;
* Ordinului nr. 10/368/11/2010 privind aprobarea procedurii de avizare a produselor biocide care sunt puse la dispoziţie pe piaţă pe teritoriul României, cu modificările şi completările ulterioare;
* Ordinului nr. 1226/2012 pentru aprobarea Normelor tehnice privind gestionarea deşeurilor rezultate din activităţi medicale şi a Metodologiei de culegere a datelor pentru baza naţională de date privind deşeurile rezultate din activităţi medicale;
* Ordinului nr. 119/2014 pentru aprobarea Normelor de igienă şi sănătate publică privind mediul de viaţă al populaţiei, cu modificările și completările ulterioare.

Pentru deficienţele constatate în cadrul controalelor privind respectarea normelor de igienă în saloanele de înfrumuseţare, saloanele de tatuaj, piercing şi implantare dermală, precum și ca urmare a verificării produselor cosmetice profesionale, au fost aplicate **în total** următoarele **sancţiuni contravenţionale:**

* **Amenzi: 297 în valoare de 1.148.000 lei**
* **Avertismente: 199**
* **Suspendarea activității la 6 saloane** de înfrumuseţare
* Închiderea unui salon de înfrumusețare,

după cum urmează:

* *pentru neconformități la saloanele de înfrumusețare:*

- Amenzi: 269 în valoare de 1.085.400 lei

- Avertismente: 183

- Suspendarea activității la 6 saloane de înfrumusețare (3 unități din Mureș, 2 unități din Galați, 1 unitate din Vrancea)

- Închiderea unui salon de înfrumusețare din Municipiul București

* *pentru neconformități la**saloanele de tatuaj, piercing şi implantare dermală:*

- Amenzi: 15 în valoare de 36.700 lei

- Avertismente: 13

* *pentru neconformități la produsele cosmetice profesionale:*

- Amenzi: 13 în valoare de 25.900 lei

- Avertismente: 3.

De asemenea, pe parcursul desfăşurării acțiunii de control au fost **oprite de la utilizare 78 produse cosmetice** și au fost **interzise de la utilizare 58 produse cosmetice** pentru diverse neconformități.

**I. Controale efectuate la cabinete de înfrumusețare**

La nivel național au fost **catagrafiate 9067 saloane de înfrumusețare** și în prezenta acțiune de control inspectorii sanitari au verificat 1115 unități unde se desfășoară proceduri destinate să întreţină, să modifice sau să îmbunătăţească aspectul unei persoane (de exemplu: operațiuni de îngrijire şi înfrumuseţare, de întreţinere sau estetică, coafură/frizerie, bărbierit, manichiură, pedichiură, tratament cosmetic, machiaj cosmetic).

Din numărul total de unități verificate, **857 saloane (circa 77%) dețin notificare de certificare de sănătate publică a conformității**, așa cum este stabilit în Ordinul nr. 1030/2009.

Inspectorii sanitari au verificat dacă sunt respectate **normele de igienă pentru saloanelele de înfrumuseţare**, atât în ceea ce privesc **spațiile și dotările, cât și referitor la respectarea procedurilor/operațiunilor specifice și a condițiilor impuse de Ordinul nr. 1648/2024** și au constatat că **84% dintre unități sunt conforme** cu prevederile acestui act normativ.

În urma verificărilor realizate a rezultat că la 91% dintre saloanele de înfrumusețare, **operatorii / cosmeticienii / operatorii estetici / tehnicienii respectă normele de igienă reglementate în Ordinul nr. 1648/2024.**

În ceea ce privește conformarea la **normele de igienă pentru curățare, dezinfecție și sterilizare**, s-a constatat că la nivel național **97% saloane de înfrumusețare respectă prevederile Ordinului nr. 1648/2024**.

**II. Controale efectuate la** saloane de tatuaj, piercing şi implantare dermală

Din numărul total de 233 saloane de tatuaj, piercing și implantare dermală catagrafiate la nivel national, au fost verificate de către inspectorii sanitari 50 unități, care reprezintă circa 21% din numărul total.

În urma efectuării controalelor s-a constatat că 86% dintre saloane de tatuaj, piercing și implantare dermală dețin **notificare de certificare de sănătate publică a conformității**, conform prevederilor Ordinului nr. 1030/2009.

Aproximativ 82% dintre unități r**espectă normele de igienă** stabilite în Ordinul nr. 1648/2024 (de ex. asigurarea spațiilor, echipamentelor de protecție, respectarea anumitor condiții, documente specifice).

Inspectorii sanitari au identificat faptul că în **circa 84% dintre** saloane de tatuaj, piercing și implantare dermală se respectă normele de igienă prevăzute în Ordinul nr. 1648/2024 de către **operatorii / cosmeticienii / operatorii estetici / tehnicienii**.

Normele de igienă pentru curățare, dezinfecție și sterilizare sunt aplicate conform Ordinului nr. 1648/2024 în 86% din unitățile unde se efectuează servicii de tatuaj, piercing şi implantare dermală.

**Neconformități** identificate la nivelul saloanelor de înfrumusețare, saloanelor de tatuaj, piercing și implantare dermală:

- lipsă notificare de certificare de sănătate publică a conformităţii;

- zonele în care se efectuează curăţarea și dezinfecţia materialelor refolosibile, aflate în spațiile de serviciu, nu sunt delimitate şi marcate corespunzător;

- nedelimitarea și nemarcarea corespunzătoare a zonelor în care se efectuează curăţarea și dezinfecţia materialelor refolosibile, aflate în spațiile de serviciu;

- neefectuarea şi nepăstrarea înregistrărilor obligatorii;

- date incomplete pentru sterilizare din registru;

- necompletarea la zi a registrului de evidență a sterilizării;

- neîntocmirea procedurii de efectuare a operațiunilor de curățenie, dezinfecție și sterilizare a instrumentarului și ustensilelor utilizate;

-.lipsă registru cu datele de identificare a clientului și a procedurii efectuate în unitate sau neînregistrarea într-un registru a clienților cărora li se aplică proceduri de tatuaj, piercing şi implantare dermală;

- neefectuarea înregistrărilor în registrul de evidenţă a procedurilor conform normelor de igienă în vigoare;

- necunoașterea și neaplicarea procedurilor de curățare și dezinfecție instrumentar;

- neprecizarea în registrul de sterilizare a cantității și tipului de instrumente de lucru sterilizate;

- neînregistrarea clienților într-un registru și neafișarea situațiilor în care procedura de micropigmentare poate avea efecte negative asupra sănătății clientului;

- lipsă ambalaje pentru sterilizat;

- nu se asigură evidenţa activităţii de sterilizare prin consemnarea în registru a următoarelor informaţii: tipul, metoda, parametrii de sterilizare, tipul de aparat folosit, data sterilizării şi numele persoanei care a executat sterilizarea;

- cantitatea şi tipul de instrumentar sterilizat; monitorizarea sterilizării prin indicatorii chimici sau biologici; nu se printează diagrama de flux emisă de autoclav, în vederea atașării în registrul de evidență;

- neefectuarea înregistrărilor într-un registru special destinat, gestionat inclusiv electronic, cu notificarea datei, orei și a persoanei care le efectuează;

- lipsa evidenţei şi a controlului eficienţei sterilizării instrumentarului utilizat în cadrul cabinetului de înfrumuseţare;

- neefectuarea verificării aparaturii de sterilizare în conformitate cu normele în vigoare;

- evidențe incomplete privind efectuarea procedurilor de sterilizare;

- neîmpachetarea instrumentarului care necesită sterilizare în ambalaje aprobate pentru sterilizare individuală sau în seturi care sunt folosite pentru o singură procedură;

- nemenționarea datei sterilizării pe pachetele cu instrumentar sterilizat;

- evidențele incomplete privind înregistrarea procedurilor de sterilizare;

- lipsa produselor dezinfectante şi a echipamentelor de sterilizare pentru instrumentarul utilizat;

- neinscripționarea corespunzătoare a ambalajelor pentru sterilizare;

- neasigurarea spațiului pentru păstrarea instrumentarului sterilizat;

- nesterilizarea instrumentarului tăietor înțepător;

- nu există dovada stării de funcționare cu frecvența și periodicitatea prevăzută de prevederile legale pentru aparatul de sterilizare cu căldură uscată utilizat;

- neambalarea individuală a instrumentarului care se sterilizează (foarfeci);

- utilizarea indicatorului fizico-chimic expirat pentru monitorizarea eficacității sterilizării;

- utilizarea ambalajelor hârtie-plastic care sunt destinate altor tipuri de sterilizatoare (cu oxid de etilenă, cu căldură umedă) decât cel din dotare (căldură uscată);

- instrumentarul dezinfectat și sterilizat este învelit în șervețele de unică folosință și păstrate în caserole, în zona de servicii;

- efectuarea necorespunzătoare a sterilizării neutilizându-se ambalaje individuale;

- utilizarea pentru sterilizare a lămpii UV;

- spatiul destinat sterilizarii nu este amenajat corespunzator;

- lipsa dovezii procedurilor privind organizarea activității de sterilizare și a numelui persoanei care a efectuat sterilizarea;

- lipsă din dotarea produsului biocid utilizat pentru dezinfecția de nivel înalt;

- utilizarea produselor biocide cu termen de valabilitate expirat;

- neasigurarea/asigurarea în cantităţi insuficiente a produselor biocide;

- nerespectarea condițiilor de utilizare a produselor biocide;

- nepăstrarea produselor biocide în condiții corespunzătoare;

- utilizarea incorectă a produselor biocide, nefiind respectate instrucţiunile producătorului;

- transvazarea produselor biocide utilizate în unitate, într-un alt ambalaj, fără date de identificare;

- nemenționarea pe etichetă adezivă a concentrației de lucru a produsului biocid utilizat la dezinfecția instrumentarului;

- inscripționarea necorespunzătoare a recipientelor, altele decât cele originale pentru produsele biocide – lipsă denumire produs biocid;

- lipsă termen de valabilitate și lot produse biocide;

- lipsa produselor biocide adecvate tipului de echipament/instrumentar ce necesită tratare;

- nemenționarea orei preparării produsului biocid utilizat la dezinfecția instrumentarului, astfel încât să se respecte perioada de valabilitate de 24 ore de la data când a fost preparată soluția;

- utilizarea altui produs biocid decât cel de pe etichetă și într-o concentrație gresită;

- neinstruirea personalului privind concentrația soluției de lucru a produselor biocide;

- nerespectarea modului de colectare pe categorii, de depozitare, transport şi incinerare a acestora;

- neefectuarea cursului privind însuşirea noţiunilor fundamentale de igienă;

- angajarea și/sau menținerea în unitate a personalului fără certificatul de instruire profesională privind însușirea noțiunilor fundamentale de igienă;

- neasigurarea apei curente reci și calde;

- neefectuarea operațiunilor de curățenie și dezinfecție a suprafețelor de lucru și a instrumentarului utilizat după fiecare client;

- neprezentarea/nepăstrarea dovezilor privind efectuarea operațiunilor de curățare/spălare/dezinfecție a instrumentarului utilizat la nivelul salonului;

- neasigurarea racordului la sistemul de canalizare a chiuvetei;

- grafice curățenie și dezinfectie incomplete;

- lipsa controlului medical periodic;

- neverificarea stării de funcționare a aparaturii, cel putin la 3 luni;

- nepurtarea de către operator a echipamentului complet de lucru;

- neinscripționarea soluției dezinfectante de lucru conform legislației în vigoare;

- neamenajarea spațiilor conform normelor sanitare;

- neefectuarea verificării tehnice a echipamentelor din dotare;

- neefectuarea dezinfecției instrumentarului reutilizabil;

- neinscripționarea ustensilelor de curățenie;

- nedotarea grupului sanitar cu săpun antibacterian pentru mâini și materiale igienă;

- neîntreținerea corespunzătoare a stării de igienă a spațiului de lucru, la vestiar și la grupul sanitar;

- neigienizarea grupului sanitar;

- microclimat necorespunzator;

- neprepararea prin măsurarea lichidelor a soluțiilor chimice folosite pentru dezinfecție;

- utilizarea peste 24 ore a lichidelor pentru dezinfecție, acestea având culoarea schimbată și prezentând depuneri;

- reprocesarea materialelor de unică folosință în vederea reutilizării (de ex. pile, bețișoare);

- neinscripționarea pe capacul cuvei cu dezinfectant a denumirii soluției de lucru, datei și orei preparării;

- neetichetarea corespunzătoare a soluției dezinfectante;

- nemenținerea în perfectă stare de curăţenie a suprafeţelor de lucru;

- suprafața deteriorată a pereților și pavimentului;

- suprafața mobilierului deteriorată/uzată și nelavabilă;

- lipsă zonă pentru curățarea și dezinfecția instrumentarului utilizat;

- neîntreținerea în stare de funcționare a instalațiilor;

- neutilizarea detergentului pentru curățarea articolelor refolosibile care urmează a fi dezinfectate;

- nemenținerea în condiții corespunzătoare a ambalajelor cu instrumentele spălate și dezinfectate și nedepozitarea într-un loc lipsit de umiditate și praf, la care există acces controlat;

- nu se face dovada dezinfectării ustensilelor de lucru după fiecare utilizare;

- depozitarea neadecvată a materialelor/echipamentelor în zona de servicii;

- la momentul controlului soluția chimică utilizată pentru dezinfecție era rezultată din amestecarea a două produse plasate pe piață ca dispozitive medicale;

- vasele pentru manichiură/pedichiură nu sunt dezinfectate după fiecare utilizare;

- procedura de igienizare a pensulelor este incorectă (ștergere cu spirt);

- suprafeţele de lucru, echipamentele nu sunt menţinute în stare perfectă de curăţenie şi întreţinere, acestea prezentând urme de praf;

- se reutilizează ceara solidă și spatule de lemn cu care se aplică pe pielea clientelor;

- necurățarea instrumentarului utilizat în procedurile de frizerie/coafor;

- nerespectarea recomandărilor și instrucțiunilor prevăzute de producător în cartea tehnică a aparaturii utilizate;

- neasigurarea chiuvetei racordată la apa rece și caldă în spațiul de lucru;

- lipsă spațiu frigorific pentru depozitarea temporară a deșeurilor cu potențial infecțios;

- nemarcarea cu toate datele prevăzute de legislație a recipienților pentru colectarea deșeurilor;

- lipsa dotărilor necesare colectării, îndepărtării şi neutralizării deşeurilor stabilite conform normelor în vigoare;

- neeliminarea corespunzătoare a deșeurilor periculoase;

- neaplicarea regulii de semnare a declaraţiei pe propria răspundere de către clienţii cărora li se efectuează tatuaj;

- lipsa declarațiilor pe propria răspundere a clienților pentru procedurile de tatuaj artistic și piercing;

- nesemnarea declarației pe propria răspundere de către clienții cărora li se efectuează dermopigmentarea;

- neefectuarea înregistrărilor referitoare la clienți;

- neutilizarea echipamentului de protecție la efectuarea operațiunilor de dermopigmentare;

- lipsă dovezilor privind acțiunile de dezinfecție, dezinsecție și deratizare;

- lipsă trusă de prim ajutor sau parte din materiale sanitare din aceasta nu există sau trusă de prim ajutor expirată;

- lipsă control medical periodic;

- nu se face dovada finalizării analizelor medicale;

- lipsă fișe de aptitudine sau fișele de aptitudini ale personalului angajat expirate.

**III. Verificarea produselor cosmetice profesionale**

Pe parcursul desfăşurării acțiunii de control în saloanele de înfrumuseţare şi saloanele de tatuaj, piercing şi implantare dermală au fost **verificate 1267 produse cosmetice**, din care **108 au fost neconforme.**

La nivel national, inspectorii sanitari au verificat următoarele produse cosmetice:

* + - **571 produse de îngrijire a părului** din care **3%** au fost neconforme din punct de vedere al notificărilor produselor cosmetice pe Portalul European al Produselor Cosmetice (CPNP) şi **2%** aveau neconformități de etichetare;
    - **224** **creme, emulsii, loțiuni, geluri și uleiuri pentru piele** (mâini, față, picioare etc.), din care **4%** au fost neconforme din punct de vedere al notificărilor produselor cosmetice pe CPNP şi **3%** aveau neconformități de etichetare;
    - **199** **produse pentru îngrijirea și machiajul unghiilor** din care **5%** au fost neconforme din punct de vedere al notificărilor produselor cosmetice pe CPNP şi **3%** aveau neconformități de etichetare;
    - **78** **baze colorate** (lichide, pastă, pulberi) din care **3%** au fost neconforme din punct de vedere al notificărilor produselor cosmetice pe CPNP şi **22%** aveau neconformități de etichetare;
    - **49 alte produse cosmetice de uz profesional** (pigmenți utilizați în procedura de tatuare artistică, vopsea sprâncene, oxidant vopsea sprâncene, spumă curățare gene și sprâncene, etc.) din care **8%** au fost neconforme din punct de vedere al notificărilor produselor cosmetice pe CPNP şi **22%** aveau neconformități de etichetare;
    - **35** **măști de față** (cu excepția produselor de peeling chimic) din care **3%** au fost neconforme din punct de vedere al notificărilor produselor cosmetice pe CPNP şi **3%** aveau neconformități de etichetare;
    - **30 produse pentru machiajul și demachierea feţei și a ochilor** din care **27%** aveau neconformități de etichetare;
    - **22 produse de ras** (creme, spume, lotiuni etc.) din care **27%** au fost neconforme din punct de vedere al notificărilor produselor cosmetice pe CPNP;
    - **21 creme depilatoare** din care **5%** aveau neconformități de etichetare;
    - **15** **pudre de machiaj, pudre de după baie, pudre igienice, etc.** din care **7%** aveau neconformități de etichetare;
    - **9 produse antirid;**
    - **7 produse destinate aplicării pe buze**;
    - **4 produse pentru albirea pielii**;
    - **3 produse pentru bronzare fără soare** din care **33%** aveau neconformități de etichetare.

**Neconformități** identificate la produsele cosmetice:

- nerespectarea prevederilor din Regulamentul nr 1223/2009 referitoare la obligativitatea distribuitorului de a transmite către Comisia Europeană informațiile despre un produs cosmetic deja introdus pe piață, pentru care a tradus în limba română eticheta;

- nemarcarea datei de deschidere a produsului cosmetic cu valabilitatea limitată, indicată prin perioada de după deschiderea acestuia, de către personalul cabinetelor de înfrumuseţare corporală care utilizează produsul respectiv;

- utilizarea produselor cosmetice cu substanțe interzise în compoziție;

- utilizarea produselor cosmetice cu termen de valabilitate expirat;

- nerespectarea instrucţiunilor şi recomandărilor privind depozitarea produselor cosmetice, care să permită menţinerea stabilităţii parametrilor calitativi şi a salubrităţii acestora.

Pentru asigurarea protecţiei sănătăţii, inspectorii sanitari vor continua acţiunile de control privind verificarea saloanelor de înfrumuseţare, saloanelor de tatuaj, piercing şi implantare dermală, precum și a cosmeticelor profesionale la care au fost depistate deficienţe şi abateri de la prevederile legislative în vigoare.